《中原民谣 渡浮桥》
宋代·周麟之

渡浮桥，黄流喷薄翻云涛。骈头巨舰寸金纤，翼以巨木维虹腰。

戍河老兵三太息，顾语行人泪沾臆。去年造桥民力殚，今年过桥车毂击。

只愁屡坏费修营，追呼无时困征役。前月南朝天使来，欲令践此誇雄哉。

无何层冰蔽流下，三十六洪中夜摧。当时白马津头渡，不下毡车上船去。

今朝缓辔扬鞭回，笑踏长鲸指归路。但愿河伯常安流，斯桥不断千古浮。

他年过师枕席上，孰忧王旅行无舟。适见黎阳山下驿，驿垣破处龟趺出。

丰碑大字天成桥，犹是宣和时相笔。

作者简介：（1118—1164）泰州海陵人，一说江宁人，字茂振。高宗绍兴十五年进士。历官中书舍人、兵部侍郎，兼给事中。绍兴二十九年，充金国哀谢使，言辞详雅，金人为加礼。次年为同知枢密院事。金主背盟，复奉命出使，以主张俟金来南，尽锐奋击，必能成功，辞之。因被劾，责授秘书少监分司南京，筠州居住。有《海陵集》。